Document ID: 32004R1435

EIROPAS PARLAMENTA UN PADOMES REGULA (EK) Nr. 1425/2004
(2004. gada 22. jūnijs),
ar ko sakarā ar paplašināšanos groza Padomes Regulu (EEK) Nr. 571/88 par Kopienas apsekojumu veikšanu attiecībā uz lauku saimniecību struktūru
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 285. panta 1. punktu,
ņemot vērā Līgumu par Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanos Eiropas Savienībai, un jo īpaši tā 2. panta 3. punktu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 57. panta 2. punktu,
ņemot vērā Komisijas priekšlikumu,
rīkojoties saskaņā ar Līguma 251. pantā noteikto procedūru (1),
tā kā:
(1)
Regula (EEK) Nr. 571/88 (2) paredz, ka dalībvalstīm atlīdzina izdevumus līdz noteiktai maksimālai summai par katru apsekojumu, kompensējot to izdevumus.
(2)
Lai organizētu lauku saimniecību struktūras apsekojumus, dalībvalstīm un Kopienai būs jāiegulda ievērojami naudas līdzekļi, lai nodrošinātu atbilstību Kopienas iestāžu prasībām informācijas jomā.
(3)
Ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanos, kā arī lai šajās jaunajās dalībvalstīs veiktu lauku saimniecību struktūras apsekojumus 2005. un 2007. gadā, ir lietderīgi nodrošināt maksimālu Kopienas ieguldījumu katrā apsekojumā. Šis pielāgojums ir vajadzīgs saistībā ar paplašināšanos, un tas nav paredzēts Pievienošanās aktā.
(4)
Ar šo regulu uz atlikušo programmas laiku paredz finanšu shēmu, kas ikgadējās budžeta izstrādes procedūras gaitā budžeta lēmējiestādei ir galvenais atskaites punkts, kā tas paredzēts 33. punktā Eiropas Parlamenta, Padomes un Komisijas 1999. gada 6. maija Iestāžu nolīgumā par budžeta disciplīnu un budžeta procedūras uzlabošanu (3),
IR PIEŅĒMUŠI ŠO REGULU.
1. pants
Regulu (EEK) Nr. 571/88 groza šādi:
1.
Regulas 14. panta 1. punkta pirmajai daļai pievieno šādus ievilkumus:
-
“25 000 eiro Maltai,
-
200 000 eiro Kiprai,
-
500 000 eiro Igaunijai un Slovēnijai,
-
700 000 eiro Slovākijai,
-
1 100 000 eiro Čehijai, Latvijai un Lietuvai,
-
2 000 000 eiro Ungārijai un Polijai.”
2.
Regulas 14. panta 1. punkta trešo daļu aizstāj ar šādu daļu:
“Finanšu shēma šīs programmas īstenošanai, tostarp apropriācijas, kas vajadzīgas Eurofarm projekta pārvaldībai, laikposmam no 2004. gada līdz 2006. gadam ir noteiktas 43,7 miljonu eiro apjomā.
Līdzekļu apjomu laikposmam no 2007. gada līdz 2009. gadam budžeta lēmējiestāde un likumdevēja iestāde noteiks pēc Komisijas priekšlikuma, pamatojoties uz jauno finanšu plānu laikposmam, kas sākas 2007. gadā.
Budžeta lēmējiestāde gada apropriācijas piešķir atbilstīgi finanšu plānā noteiktajiem ierobežojumiem.”
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Regulas 1. panta 1. punktu piemēro no 2004. gada 1. maija.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 22. jūnijā

Labels: 2
15
19
6